
EXPUNERE DE MOTIVE

1.
CONTEXTUL PROPUNERII

Statisticile fiabile sunt din ce în ce mai necesare pentru ca factorii de decizie, întreprinderile și cetățenii să poată lua decizii adecvate, bazate pe date concrete. Prin urmare, principala preocupare pentru toate autoritățile statistice este să se asigure că datele produse sunt de înaltă calitate. În 2005 a fost adoptat un Cod de bune practici al statisticilor europene
, iar cadrul juridic de bază care guvernează elaborarea, producerea și difuzarea statisticilor europene prin Sistemul Statistic European (SSE) a fost modernizat în 2009 prin adoptarea Regulamentului (CE) nr. 223/2009 al Parlamentului European și al Consiliului din 11 martie 2009 privind statisticile europene
.

Evoluțiile economice recente au demonstrat, încă o dată, necesitatea de a consolida credibilitatea statisticilor. Instrumentele și rezultate politico-economice au fost afectate – mai mult ca niciodată – de schimbările situației piețelor financiare globale și de strategiile adoptate de cei implicați în acestea. Credibilitatea statisticilor a devenit echivalentă cu credibilitatea conferită de publicul larg, în special de piețele financiare. Fiabilitatea datelor statistice din punct de vedere al criteriilor de evaluare tehnică a calității este o condiție prealabilă pentru a asigura încrederea utilizatorilor. Dar la fel de importantă este și credibilitatea instituțiilor care produc statistici. În acest context, independența profesională a autorităților statistice trebuie să beneficieze de o atenție specială și să fie garantată prin lege.

În comunicarea sa „Către un management fiabil al calității pentru statisticile europene”
, Comisia a recunoscut aceste fapte și a indicat necesitatea de a consolida guvernanța Sistemului Statistic European (SSE) prin asigurarea aplicării necondiționate a principiului independenței profesionale a Institutelor Naționale de Statistică (INS), prin clarificarea rolului lor de coordonare în cadrul sistemelor statistice naționale și prin îmbunătățirea utilizării datelor administrative în scopuri statistice. În plus, s-a propus să fie stabilite „Angajamente privind fiabilitatea statisticilor” (AFS) pentru a permite guvernelor naționale să conștientizeze rolul și responsabilitatea ce le revine pentru asigurarea credibilității statisticilor oficiale, respectând independența Institutelor Naționale de Statistică. Conform comunicării respective, toate aceste măsuri ar trebui să fie introduse printr-o modificare a Regulamentului (CE) nr. 223/2009. În plus, Codul de bune practici al statisticilor europene ar trebui să fie revizuit în consecință
.

Diagnosticul inclus în comunicarea menționată și acțiunile de îmbunătățire propuse au fost susținute de Consiliul ECOFIN (cea de-a 3100-a reuniune din 20 iunie 2011). Relevanța esențială a principiului independenței profesionale a Institutelor Naționale de Statistică a fost, de asemenea, recunoscută în mod explicit de către Parlamentul European și Consiliu în pachetul legislativ de șase reglementări privind consolidarea guvernanței economice, care au intrat în vigoare în decembrie 2011. Se specifică faptul că a independența profesională a autorităților naționale de statistică necesită, printre altele, proceduri transparente de recrutare și concediere bazate exclusiv pe criterii profesionale
. Mai mult, la data de 13 martie 2012, Parlamentul European a adoptat o rezoluție prin care se solicită Comisiei să pună în aplicare rapid măsuri pentru îmbunătățirea gestionării calității și a guvernanței statisticilor europene. 

2.
REZULTATELE CONSULTĂRILOR CU PĂRȚILE INTERESATE

Propunerea se bazează, în mare măsură, pe concluziile și recomandările finale ale „grupului de lucru pentru revizuirea Regulamentului (CE) nr. 223/2009 și privind angajamentele privind fiabilitatea statisticilor” din cadrul SSE care s-a întrunit de mai multe ori între iunie și octombrie 2011. Acest grup de lucru a fost alcătuit din reprezentanți din 14 țări și a dezbătut patru aspecte principale prezentate în Comunicarea „Către un management fiabil al calității pentru statisticile europene” referitoare la consolidarea guvernanței Sistemului Statistic European: independența Institutelor Naționale de Statistică, rolul lor de coordonare în cadrul sistemelor statistice naționale, utilizarea și gestionarea datelor administrative și „Angajamentele privind fiabilitatea statisticilor”. 

Mai mult, consultarea privind proiectul de propunere a fost realizată cu Comitetul SSE, a cărui misiune generală este de a oferi SSE orientări profesionale cu privire la elaborarea, producerea și difuzarea statisticilor europene, în conformitate cu principiile statistice.

3.
ELEMENTELE JURIDICE ALE PROPUNERII

Propunerea solicită o revizuire a actualului cadru juridic de bază pentru statisticile europene, prin adaptarea acestuia pentru a răspunde nevoilor în materie de politici și provocărilor pentru statisticile europene în contextul evoluțiilor recente ale economiei mondiale. Principalul obiectiv constă în consolidarea guvernanței în cadrul Sistemului Statistic European în scopul de a garanta un grad înalt de credibilitate a acestuia și pentru a face față în mod adecvat nevoilor de date rezultate din coordonarea îmbunătățită a politicii economice în Uniunea Europeană.

În mod special, independența profesională a autorităților statistice naționale are o importanță deosebită în acest context. Propunerea actuală se referă în mod explicit la președinții Institutelor Naționale de Statistică, aceștia fiind persoanele a căror independență în îndeplinirea sarcinilor este o condiție prealabilă pentru a garanta independența instituțiilor respective. În acest scop, este indispensabil ca președinții Institutelor Naționale de Statistică să aibă libertatea de a decide asupra proceselor, metodelor, standardelor și procedurilor statistice, precum și asupra conținutului și termenelor de publicare a statisticilor și publicațiilor pentru toate statisticile europene. Trebuie, de asemenea, interzisă solicitarea de instrucțiuni de către președinții Institutelor Naționale de Statistică din partea guvernelor naționale și a altor instituții și trebuie ca președinții Institutelor Naționale de Statistică să fie protejați de a primi astfel de instrucțiuni. Mai mult, președinților Institutelor Naționale de Statistică ar trebui să li se acorde o autonomie considerabilă în a decide cu privire la gestionarea internă a institutului statistic și să li se permită să se exprime în public cu privire la bugetul alocat Institutelor Naționale de Statistică în contextul sarcinilor statistice care urmează a fi efectuate. De asemenea, trebuie să existe norme transparente și obligatorii din punct de vedere juridic pentru recrutarea, transferul și concedierea președinților Institutelor Naționale de Statistică, exclusiv pe criterii profesionale.

Cu toate acestea, președinții Institutelor Naționale de Statistică ar trebui nu numai să se bucure de o largă autonomie, ci ar trebui, de asemenea, să fie răspunzători pentru rezultatele obținute de Institutele Naționale de Statistică, atât în ceea ce privește rezultatele statistice, cât și execuția bugetară. În consecință, aceștia ar trebui să prezinte un raport anual privind activitățile statistice și situația financiară a instituției respective. 

Astfel cum se prevede în comunicarea Comisiei intitulată „Către un management fiabil al calității pentru statisticile europene”, propunerea de modificare a Regulamentului (CE) nr. 223/2009 include, de asemenea, stabilirea unor „Angajamente privind fiabilitatea statisticilor”. Aceste declarații de respectare a Codului de bune practici al statisticilor europene, și în special a principiului de independență a Institutelor Naționale de Statistică, vizează consolidarea guvernanței statistice în UE și garantarea credibilității statisticilor europene. Conform propunerii, acestea ar trebui să fie semnate, la cel mai înalt nivel, de guvernele tuturor statelor membre și contrasemnate de Comisie, de asemenea, la cel mai înalt nivel. Fiecare angajament privind fiabilitatea statisticilor trebuie să fie redactat în mod individual de către statul membru în cauză și să cuprindă acțiunile de îmbunătățire specifice fiecărei țări. Punerea în aplicare efectivă a acestor acțiuni urmează a fi monitorizată de către Eurostat în cadrul evaluării periodice deja stabilite a respectării de către statele membre a Codului de bune practici al statisticilor europene. 

Rolul de coordonare al Institutelor Naționale de Statistică în cadrul sistemelor statistice naționale este clarificat în propunerea de modificare a articolului 5 alineatul (1) din Regulamentul (CE) nr. 223/2009. Au fost adăugate trimiteri explicite la instituții și funcții care trebuie să fie coordonate.

O altă modificare care clarifică rolul Institutelor Naționale de Statistică este noul articol 17a privind utilizarea, integrarea și accesul la registrele administrative, care înlocuiește actualul articol 24. Obiectivul principal al acestuia este de a institui un cadru juridic pentru utilizarea pe scară mai largă a surselor de date administrative în vederea producerii de statistici europene, fără a crește sarcina statistică pentru respondenți, Institutele Naționale de Statistică și alte autorități naționale. Conform propunerii, Institutele Naționale de Statistică ar trebui să se implice, în măsura în care este necesar, în deciziile privind conceperea, dezvoltarea și întreruperea registrelor administrative care ar putea fi folosite la producerea datelor statistice. Acestea trebuie, de asemenea, să coordoneze activitățile de standardizare relevante și să primească metadate privind datele administrative extrase în scopuri statistice. Ar trebui să se acorde Institutelor Naționale de Statistică, altor autorități naționale și Eurostat acces liber și în timp util la registrele administrative, dar numai în cadrul propriului lor sistem administrativ public și doar în măsura necesară pentru elaborarea, producerea și difuzarea statisticilor europene.

Modificarea articolului 6 din Regulamentul (CE) nr. 223/2009 încorporează necesitatea de a garanta în mod adecvat poziția independentă a Eurostat la nivelul Uniunii în același mod cu cel propus pentru INS la nivel național. Acest fapt este esențial pentru credibilitatea întregului Sistem Statistic European și a fost puternic subliniat de o mare majoritate a statelor membre în consultarea anterioară a părților interesate.

În plus, în vederea simplificării planificării bugetare pentru activitățile statistice și a unei mai bune stabilități a acesteia, perioada de programare a programului statistic european a fost armonizată cu cadrul financiar multianual al Uniunii.

În sfârșit, propunerea de modificare a Regulamentului (CE) nr. 223/2009 ia în considerare ajustările necesare ale Tratatului de la Lisabona în ceea ce privește acordarea de competențe delegate și de executare Comisiei.

4.
IMPLICAȚII BUGETARE

Se preconizează că propunerea nu va avea niciun impact asupra resurselor în cadrul SSE. Dimpotrivă, aceasta este menită să simplifice și să îmbunătățească coordonarea și colaborarea în cadrul sistemului, ducând, astfel, în cele din urmă, la producerea mai eficientă a statisticilor europene și la reducerea sarcinii statistice pentru respondenți. 

Resursele umane necesare în cadrul Comisiei vor fi acoperite de efectivele de personal din Direcția Generală care sunt deja alocate sarcinii de administrare a actului legislativ în cauză și/sau au fost realocate intern în cadrul Direcției Generale.

5.
ELEMENTE OPȚIONALE

Nu există.

2012/0084 (COD)

Propunere de
REGULAMENT AL PARLAMENTULUI EUROPEAN ŞI AL CONSILIULUI
de modificare a Regulamentului (CE) nr. 223/2009 privind statisticile europene
(Text cu relevanță pentru SEE și Elveția)
PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 338 alineatul (1),

având în vedere propunerea Comisiei Europene,

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

(1)
Sistemul Statistic European (SSE), ca și parteneriat, și-a consolidat, în general, cu succes activitățile sale menite să asigure elaborarea, producerea și difuzarea de statistici europene de înaltă calitate, inclusiv prin ameliorarea guvernanței sistemului.

(2)
Unele puncte slabe au fost identificate, cu toate acestea, recent, în special cu privire la cadrul de management al calității statistice.

(3)
Comisia a sugerat acțiuni pentru a soluționa aceste deficiențe în comunicarea sa din 15 aprilie 2011 către Parlamentul European și Consiliu intitulată „Către un management fiabil al calității pentru statisticile europene”
. În special, aceasta a sugerat o modificare punctuală a Regulamentului (CE) nr. 223/2009 al Parlamentului European și al Consiliului din 11 martie 2009 privind statisticile europene
.

(4)
În concluziile sale din 20 iunie 2011, Consiliul ECOFIN a salutat inițiativa Comisiei și a subliniat importanța îmbunătățirii continue a guvernanței și eficienței SSE.

(5)
În plus, ar trebui să se țină cont de impactul asupra domeniului statistic avut de evoluțiile recente în contextul cadrului de guvernanță economică al Uniunii, în special aspectele legate de independența statistică, cum ar fi procedurile transparente de recrutare și concediere, alocările bugetare și calendarele pre-publicare, astfel cum se prevede în Regulamentul (UE) nr. 1175/2011 al Parlamentului European și al Consiliului din 16 noiembrie 2011 de modificare a Regulamentului (CE) nr. 1466/97 al Consiliului privind consolidarea supravegherii pozițiilor bugetare și supravegherea și coordonarea politicilor economice
, precum și aspectele referitoare la cerința pentru organismele responsabile cu monitorizarea punerii în aplicare a normelor fiscale naționale de a beneficia de autonomie din punct de vedere funcțional, în conformitate cu Regulamentul (UE) nr. …/… al Parlamentului European și al Consiliului privind dispozițiile comune pentru monitorizarea și evaluarea proiectelor de planuri bugetare și asigurarea corectării deficitului excesiv al statelor membre din zona euro. 

(6)
Aceste aspecte nu ar trebui să se limiteze la statisticile elaborate pentru sistemul de supraveghere fiscală și procedura aplicabilă deficitelor excesive, ci ar trebui să se aplice tuturor statisticilor europene elaborate, produse și difuzate de SSE.

(7)
În plus, caracterul adecvat al resurselor atribuite pe o bază anuală sau multianuală și disponibile pentru a satisface nevoile statistice reprezintă o condiție necesară pentru independența profesională a autorităților statistice.

(8)
În acest sens, independența profesională a autorităților statistice ar trebui să fie consolidată și ar trebui să fie aplicate standardele minime, în special în ceea ce privește președinții Institutelor Naționale de Statistică (INS), cărora ar trebui să li se ofere garanții specifice în ceea ce privește executarea sarcinilor statistice, a sarcinilor organizatorice de gestionare și alocarea resurselor.

(9)
În plus, rolul de coordonare deja atribuit Institutelor Naționale de Statistică ar trebui clarificat în ceea ce privește domeniul său de aplicare, astfel încât să se obțină o coordonare mai eficientă a activităților statistice la nivel național, inclusiv privind managementul calității.

(10)
În scopul de a reduce sarcina care le revine autorităților statistice și respondenților, Institutele Naționale de Statistică și alte autorități naționale ar trebui să aibă posibilitatea de a accesa și utiliza, imediat și gratuit, registrele administrative, inclusiv pe cele în format electronic și de a integra aceste evidențe cu statistici. 

(11)
Mai mult, Institutele Naționale de Statistică ar trebui să fie consultate într-un stadiu incipient cu privire la proiectarea de noi registre administrative care ar putea oferi date în scopuri statistice și la modificările prevăzute ale surselor administrative existente sau la încetarea disponibilității acestora. Acestea ar trebui, de asemenea, să primească metadate relevante din partea deținătorilor de date administrative și să coordoneze activitățile de standardizare privind registrele administrative care sunt relevante pentru producerea de date statistice.

(12)
Confidențialitatea datelor obținute din registrele administrative ar trebui să fie protejată în conformitate cu principiile comune și orientările aplicabile tuturor datelor confidențiale utilizate pentru producerea statisticilor europene. Cadrul de evaluare a calității aplicabil acestor date ar trebui, de asemenea, să fie stabilit.

(13)
Implicarea guvernelor naționale în responsabilitatea punerii în aplicare a Codului de bune practici al statisticilor europene ar putea consolida calitatea statisticilor europene și spori încrederea utilizatorilor. În acest scop, ar trebui să fie instituit în fiecare stat membru un „Angajament privind fiabilitatea statisticilor” care să conțină angajamente specifice ale guvernului din statul membru respectiv cu privire la aplicarea codului și la cadrele naționale de asigurare a calității, inclusiv autoevaluările și acțiunile de îmbunătățire.

(14)
Întrucât producția de statistici europene trebuie să fie bazată pe o planificare operațională și financiară pe termen lung, pentru a asigura un grad ridicat de independență, Programul statistic european ar trebui să acopere aceeași perioadă ca și cadrul financiar multianual. 

(15)
Regulamentul (CE) nr. 223/2009 al Consiliului conferă Comisiei competențe în privința punerii în aplicare a anumitor dispoziții din regulamentul respectiv. Ca urmare a intrării în vigoare a Tratatului de la Lisabona, competențele conferite Comisiei în temeiul regulamentului respectiv trebuie să fie aliniate la articolele 290 și 291 din Tratat.

(16)
Comisia ar trebui să dețină competența de a adopta acte delegate în conformitate cu articolul 290 din Tratat, pentru a completa sau modifica anumite elemente neesențiale ale Regulamentului (CE) nr. 223/2009 cu scopul de a specifica cerințe de calitate, cum ar fi valorile țintă și standardele minime pentru producerea de statistici, atunci când acestea nu sunt prevăzute de legislația statistică sectorială. Comisia ar trebui să se asigure că aceste acte delegate nu implică sarcini administrative suplimentare semnificative pentru statele membre și pentru unitățile respondente.

(17)
Este deosebit de importantă realizarea de către Comisie a unor consultări adecvate în etapa pregătitoare, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, la timp și adecvată a documentelor relevante către Parlamentul European și Consiliu.

(18)
Este nevoie de condiții uniforme pentru punerea în aplicare a accesului la datele confidențiale în scopuri științifice. Ar trebui să se confere Comisiei competențe de punere în aplicare cu scopul de a stabili modalitățile, normele și condițiile care guvernează accesul la astfel de date la nivelul Uniunii, în conformitate cu procedura de examinare prevăzută la articolul 5 din Regulamentul (UE) nr. 182/2011 al Parlamentului European și al Consiliului de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
. 

(19)
Întrucât obiectivele prezentului regulament nu pot fi realizate în mod suficient de către statele membre, putând fi mai bine realizate la nivelul Uniunii, Uniunea poate adopta măsuri în conformitate cu principiul subsidiarității, astfel cum este enunțat la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la respectivul articol, prezentul regulament nu depășește ceea ce este necesar în vederea atingerii acestui obiectiv.

(20)
A fost consultat Comitetul Sistemului Statistic European,

ADOPTĂ PREZENTUL REGULAMENT:

Articolul 1

Regulamentul (CE) nr. 223/2009 se modifică după cum urmează:

(1) La articolul 2 alineatul (1), litera (a) se înlocuiește cu următorul text:

„(a)
«independență profesională» înseamnă că statisticile trebuie să fie elaborate, produse și difuzate în mod independent, în special în ceea ce privește alegerea tehnicilor, definițiilor, metodologiilor și surselor care urmează să fie utilizate, precum și termenele și conținutul tuturor formelor de difuzare, fără nicio presiune din partea unor grupuri politice sau de interese, sau din partea Uniunii sau a autorităților naționale;”

(2) La articolul 5, alineatul (1) se înlocuiește cu următorul text:

„1. Autoritatea națională de statistică desemnată de fiecare stat membru ca fiind organismul responsabil cu coordonarea tuturor activităților la nivel național în vederea elaborării, producerii și difuzării statisticilor europene (INS), reprezintă punctul unic de contact pentru Comisie (Eurostat) cu privire la chestiuni statistice.

Responsabilitatea de coordonare a Institutelor Naționale de Statistică trebuie să acopere toate celelalte autorități naționale responsabile cu elaborarea, producerea și difuzarea statisticilor europene. INS este, în special, responsabil cu coordonarea la nivel național a activităților statistice de programare și raportare, monitorizare a calității, metodologie, transmitere a datelor și comunicare privind acțiunile statistice ale SSE.”

(3) Se introduce următorul articol 5a:

„Articolul 5a
Președinții INS
1.
În cadrul sistemului lor național de statistică respectiv, președinții Institutelor Naționale de Statistică sunt singurele persoane responsabile cu luarea deciziilor privind procesele, metodele, standardele și procedurile statistice, precum și privind conținutul și termenele de publicare a statisticilor și publicațiilor pentru toate statisticile europene. Aceștia sunt împuterniciți să decidă cu privire la toate aspectele legate de gestionarea internă a Institutelor Naționale de Statistică. Președinții INS coordonează activitățile statistice ale tuturor autorităților naționale care contribuie la elaborarea, producerea și difuzarea statisticilor europene. Atunci când îndeplinesc aceste sarcini, președinții INS acționează în mod independent; nu solicită și nici nu acceptă instrucțiuni din partea niciunui guvern, instituție, organism, oficiu sau entitate și se abțin de la orice acțiune incompatibilă cu îndeplinirea acestor sarcini.

2.
Procedurile pentru recrutarea, transferul și concedierea președinților INS sunt transparente și bazate doar pe criterii profesionale.

3.
Președinții INS sunt răspunzători pentru activitățile statistice și execuția bugetară a INS, publică un raport anual și pot exprima observații privind aspecte în materie de alocare bugetară legate de activitățile statistice ale INS.

4.
Președinții INS reprezintă sistemul lor statistic național în cadrul SSE.”

(4) La articolul 6, alineatul (2) se înlocuiește cu următorul text:

„2.
La nivelul Uniunii, Comisia (Eurostat) acționează în mod independent în sensul asigurării producerii de statistici europene în conformitate cu normele și cu principiile statistice stabilite. În acest sens, Eurostat este unicul responsabil cu luarea deciziilor privind procesele, metodele, standardele și procedurile statistice, precum și privind conținutul și termenele de publicare a statisticilor.”

(5) La articolul 11 se adaugă următorul alineat (3):

„3.
Statele membre iau toate măsurile necesare pentru punerea în aplicare a Codului de bune practici în scopul de a menține încrederea în statisticile lor. În acest scop, fiecare stat membru, reprezentat de guvernul său, semnează și pune în aplicare un «Angajament privind fiabilitatea statisticilor» prin care se angajează să pună în aplicare codul și să creeze un cadru național de asigurare a calității, care să includă autoevaluări și acțiuni de ameliorare. Angajamentul este contrasemnat de Comisie.

Aceste angajamente sunt monitorizate periodic de către Comisie pe baza rapoartelor anuale trimise de statele membre. Comisia prezintă Parlamentului European și Consiliului un raport cu privire la punerea în aplicare a acestor angajamente în termen de 3 ani de la data intrării în vigoare a prezentului regulament.”

(6) La articolul 12 alineatul (2), al doilea paragraf se înlocuiește cu următorul text:

„În legislația sectorială pot fi prevăzute cerințe de calitate specifice, cum ar fi valorile țintă și standardele minime pentru producerea statisticilor. În cazul în care legislația sectorială nu prevede astfel de cerințe specifice, Comisia le poate adopta prin acte delegate, în conformitate cu articolul 26a.”

(7) La articolul 13, alineatul (1) se înlocuiește cu următorul text:

„1.
Programul statistic european asigură cadrul de elaborare, producere și difuzare a statisticilor europene, stabilind principalele domenii și obiective ale acțiunilor prevăzute pentru o perioadă care corespunde cadrului financiar multianual. Programul statistic european se stabilește de Parlamentul European și de Consiliu. Impactul și eficiența costurilor programului se evaluează cu ajutorul opiniilor exprimate de experți independenți.”

(8) Se introduce următorul articol 17a:

„Articolul 17a
Utilizarea, integrarea și accesul la registrele administrative 

„1.
Pentru a reduce sarcina statistică pentru respondenți, Institutele Naționale de Statistică, alte autorități naționale menționate la articolul 4 și Comisia (Eurostat) au dreptul de a accesa și utiliza, imediat și gratuit, toate registrele administrative și de a integra aceste registre administrative cu statistici, în măsura în care acest lucru este necesar pentru elaborarea, producerea și difuzarea de statistici europene. 

2.
Institutele Naționale de Statistică și Comisia (Eurostat) sunt consultate și implicate în proiectarea inițială, dezvoltarea ulterioară și întreruperea registrelor administrative realizate și întreținute de alte organisme, facilitând astfel utilizarea ulterioară a acestor evidențe în scopuri statistice. Acestea au dreptul de a coordona activitățile de standardizare privind registrele administrative relevante pentru producerea de date statistice.

3.
Accesul și participarea Institutelor Naționale de Statistică, a altor autorități naționale și a Comisiei (Eurostat) în conformitate cu alineatele (1) și (2) se limitează la registrele administrative din cadrul propriului sistem administrativ public.

4.
Institutele Naționale de Statistică primesc metadate relevante de la deținătorii registrelor administrative utilizate în scopuri statistice.

5.
Institutele Naționale de Statistică și proprietarii registrelor administrative stabilesc mecanismele de cooperare necesare.”

(9) La articolul 23, al doilea paragraf se înlocuiește cu următorul text:

„Modalitățile, normele și condițiile de acces la nivelul Uniunii se stabilesc în conformitate cu procedura de examinare menționată la articolul 27 alineatul (2).” 

(10) Articolul 24 se elimină.

(11) Se introduce următorul articol 26a:

„Articolul 26a
Exercitarea competențelor delegate
1.
Competența de a adopta acte delegate este conferită Comisiei în condițiile prevăzute de prezentul articol.

2.
Delegarea competențelor menționate la articolul 12 alineatul (2) se conferă Comisiei pe o perioadă de 5 ani începând de la data intrării în vigoare a prezentului regulament. Comisia prezintă un raport privind delegarea competențelor, cel târziu cu nouă luni înainte de încheierea perioadei de cinci ani. Delegarea competențelor se prelungește tacit cu perioade de timp identice, cu excepția cazului în care Parlamentul European sau Consiliul se opun prelungirii respective cu cel puțin trei luni înainte de încheierea fiecărei perioade.

3.
Delegarea competențelor menționate la articolul 12 alineatul (2) poate fi revocată în orice moment de către Parlamentul European sau de către Consiliu.

O decizie de revocare pune capăt delegării competențelor precizate în decizia respectivă. Aceasta intră în vigoare în ziua următoare publicării în Jurnalul Oficial al Uniunii Europene sau la o dată ulterioară specificată. Decizia nu aduce atingere valabilității actelor delegate care sunt deja în vigoare.

4.
De îndată ce adoptă un act delegat, Comisia îl notifică simultan Parlamentului European și Consiliului.

5.
Un act delegat adoptat în temeiul articolului 12 alineatul (2) intră în vigoare numai în cazul în care nu a fost exprimată nicio obiecție de către Parlamentul European sau Consiliu în termen de 2 luni de la notificarea actului respectiv către Parlamentul European și Consiliu sau în cazul în care, înainte de expirarea acestei perioade, atât Parlamentul European, cât și Consiliul informează Comisia că nu vor avea obiecții. Perioada respectivă se prelungește cu două luni, la inițiativa Parlamentului European sau a Consiliului.”

(12) Articolul 27 se înlocuiește cu următorul text:

„Articolul 27
Comitetul

1.
Comisia este asistată de Comitetul Sistemului Statistic European. Comitetul respectiv este un comitet în sensul Regulamentului (UE) nr. 182/2011.

2.
În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011 al Parlamentului European și al Consiliului de stabilire a normelor și principiilor generale privind mecanismele de control de către statele membre al exercitării competențelor de executare de către Comisie.”. 

Articolul 2

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptată la Bruxelles, 17.4.2012.
Pentru Parlamentul European
Pentru Consiliu

